B. Bugár, podpredseda NR SR: (2002-06-27):
Budeme pokračovať ďalším bodom, a to druhým čítaním o vládnom návrhu zákona, ktorým sa mení a dopĺňa zákon č. 370/1997 Z. z. o vojenskej službe v znení neskorších predpisov . Vládny návrh zákona ste dostali pred prvým čítaním ako tlač 1415 a spoločnú správu výborov máte v tlači 1415a. Vládny návrh zákona odôvodní minister obrany Slovenskej republiky Jozef Stank. Pán minister, nech sa páči. J. Stank, minister obrany SR: Vážený pán predsedajúci, vážené panie poslankyne, páni poslanci, predkladám vám na prerokovanie návrh zákona, ktorým sa mení a dopĺňa zákon č. 370/1997 Z. z. o vojenskej službe v znení neskorších predpisov. Zákon o obrane, zákon o ozbrojených silách Slovenskej republiky a zákon o brannej povinnosti, ktoré schválila Národná rada Slovenskej republiky 23. mája tohto roku, sa právnou úpravou týkajú viacerých ustanovení zákona č. 370/1997 Z. z. o vojenskej službe v znení neskorších predpisov, čo bolo aj základným dôvodom na vypracovanie a predloženie návrhu novely zákona o vojenskej službe na rokovanie zákonodarného zboru. Ďalšími rozhodujúcimi dôvodmi na vypracovanie návrhu novely zákona o vojenskej službe sú nevyhnutnosť ustanoviť jednotný právny základ na priznávanie a poskytovanie naturálnych náležitostí vojakom ozbrojených síl a žiakom vojenských škôl, vytvoriť právne podmienky na realizáciu reformy ozbrojených síl, ktorá smeruje k úplnej profesionalizácii ozbrojených síl do roku 2006, zakotviť právne podmienky na realizáciu politiky bývania a ubytovávania profesionálnych vojakov a precizovať niektoré ustanovenia zákona o vojenskej službe. Cieľom navrhovanej právnej úpravy v oblasti naturálnych náležitostí nie je rozširovanie doteraz platných nárokov vojakov a žiakov vojenských škôl na naturálne náležitosti, ale snaha o vytvorenie právneho rámca na ich zákonné poskytovanie. Vytvorenie právneho režimu na realizáciu reformy ozbrojených síl, ktorá je definovaná v dokumente Ozbrojené sily Slovenskej republiky – model 2010, zabezpečí konštituovanie novej štruktúry vojenských hodností v ozbrojených silách, kompatibilnej so štruktúrou vojenských hodností v armádach Severoatlantickej aliancie. Profesionalizácia ozbrojených síl, t. j. zvyšovanie podielu vojakov, ktorí vykonávajú a budú vykonávať vojenskú službu ako svoje povolanie, si vyžaduje riešiť zásadné otázky zabezpečenia personálu. Jednou z priorít takéhoto komplexného zabezpečenia je problematika bývania a ubytovania profesionálnych vojakov. Rozhodujúcim dôvodom existencie osobitnej bytovej a ubytovacej politiky v rezorte ministerstva obrany je potreba zabezpečenia bývania a ubytovania vojakov vzhľadom na osobitný znak výkonu ich služby, ktorým je personálna mobilita, t. j. zabezpečenie výkonu vojenskej služby na rôznych miestach územia štátu, čo vyplýva z potrieb ozbrojených síl a uplatňovania kariérneho princípu tejto služby. Do návrhu zákona boli zapracované viaceré pozmeňujúce a doplňujúce návrhy poslancov, najmä ústavnoprávneho výboru a výboru pre obranu a bezpečnosť, ktoré sú vyjadrené v spoločnej správe výborov a ministerstvo obrany s nimi súhlasí. Prosím, vážené panie poslankyne a páni poslanci, o prerokovanie predloženého návrhu zákona a jeho schválenie. Ďakujem vám.